Președintele Klaus Iohannis a declarat joi, la Târgoviște, în cadrul unei întâlniri cu simpatizanții din județul Dâmbovița, că își dorește un nou mandat în care să lucreze cu un guvern alături de care să reonstruiască România. În discursul său, președintele a atacat din nou PSD pentru că ar fi fost „o piatră de moară”, care a împiedicat dezvoltarea României.

„Nu putem, noi, românii, să rămânem ancorați într-o veșnică tranziție. Trebuie să începem să pășim pe calea cea dreaptă. Or asta se poate numai dacă îndepărtăm PSD de la putere pentru o perioadă lungă de timp! Altfel, dragii mei, schimbarea nu se va produce.”, a declarat Iohannis.

Președintele, aflat în campanie, a spus despre PSD că este principalul vinovat pentru că România nu are autostrăzi și spitale moderne.

„Păi, dacă stăm și ne uităm în jur, în țara noastră frumoasă, și ne întrebăm: „Domnule, de ce nu avem și noi autostrăzi?”. Păi, din cauza catastrofei administrative pesediste. Ne uităm în jur, când nouă, sau rudelor noastre, sau prietenilor noștri, nu le merge prea bine, și ne întrebăm: „Unde sunt spitalele moderne pe care ni le dorim și la care am visat? De ce nu le avem?”. Păi, din cauza guvernării eșuate pesediste. De ce ne întreabă pensionarii în fiecare an: „Dar nouă ne tăiați pensiile?”. Pare o întrebare absurdă, dar, dragii mei, nu-i. Nu-i o întrebare absurdă, fiindcă seniorii noștri au dreptul câștigat într-o viață prin muncă să stea liniștiți. Doar că ceea ce a făcut PSD în aceste guvernări catastrofale nu le dă în niciun fel garanția că pensia lor este garantată.”

Klaus Iohannis le-a cerut liberalilor să asigure o guvernare de succes care să transforme România într-o economie sustenabilă.

Eu vreau la putere, fiindcă doresc să coordonez această muncă de construcție în România. Și îmi doresc, și românii își doresc, ca în fine să terminăm cu aceste discuții contraproductive între cele părți ale Executivului, Președinte și Guvern. Și ne dorim, și, recunosc, îmi doresc, un guvern cu care putem să lucrăm împreună (...) Trebuie să reconstruim marile sisteme ale României. Trebuie să refacem justiția și să reluăm lupta anticorupție. Trebuie să transformăm economia României într-o economie sustenabilă. Trebuie să facem școlile sigure pentru elevi și pentru profesori. Trebuie să construim acele spitale pe care le-am promis. Trebuie să garantăm pensionarilor pensiile. Trebuie să dezvoltăm infrastructura pe care am mai promis-o și au mai promis-o și alții”, le-a transmis Iohannis liberalilor.

Editor: Robert Kiss